Karsten Nonbo (V), 1999-05-04:
I Venstre går vi ind for, at personer, der sættes til afsoning, også rent faktisk afsoner, dvs. at alle former for undvigelse eller udeblivelse fra weekend, jule-, påske- eller pinseorlov elimineres.
Derfor fremsatte Venstre sammen med Det Konservative Folkeparti og CD i oktober 1998 B 11 om en mere effektiv afsoning i fængsler og arresthuse og oprettelse af fængsler
for særlig stærke fanger
Dette beslutningsforslag indeholder 20 punkter, hvoraf flere indeholder stramninger af sanktioner over for indsattes undvigelser fra fængsler.
Lad mig nævne nogle stykker: Skærpede regler over for udgange, og her er det vigtigt, at kriminalforsorgen er påpasselig og tjekker de adresser, som der gives udgang til.
Flere karantæneafdelinger for tilbagevendte fra udgang.
Det ville eliminere, at man søger udgang for at hente narko til medindsatte.
Nogle tvinges af stærke fanger til at søge udgang og hente narko.
Disse vil undlade at søge udgang, fordi deres formål nu forsvinder og dermed risikoen for, at de ikke tør vende tilbage. Vi har også foreslået en bedre teknik i forhold til overvågning af indsatte samt bedre teknisk sikring mod undvigelse og udvidelse af området for anvendelse af straffelovens § 83; den indeholder nemlig en fordobling af straffen, hvis en forbrydelse er sket under frihedsberøvende karakter, altså også under udgang.
Muligheden er dog ikke til stede i den nuværende lovgivning, hvis der er tale om tyveri, narkohandel, overtrædelse af loven med euforiserende stoffer, ej heller ved voldtægt eller andre sædelighedsforbrydelser, og det bør ændres.
Samtidig ønsker Venstre, CD og Det Konservative Folkeparti, at der bliver foretaget varetægtsfængsling ved pågribelse efter udeblivelse og flugt til undersøgelse af den kriminalitet, som man meget ofte har begået, mens man var på fri fod.
Man kunne jo ikke leve af kontanthjælp eller andre offentlige ydelser.
Men endelig, når dette er nævnt, må man ikke glemme at motivere fanger til at udstå straffen, altså at vende tilbage, og det gøres ved at fjerne kriminaliteten de indsatte imellem.
Derfor bør fællesskab fangerne imellem reduceres og erstattes med besøg udefra, så på det punkt er vi ikke enige med Dansk Folkeparti.
Det er vigtigt, at man holder sig i kontakt med familien og med ikkekriminelle venner.
Venstre er ikke helt enig i forslagsstillernes punkt 3, eller også har vi ikke forstået det helt rigtig, eller det er måske ikke skrevet rigtigt.
Der står nemlig, at hvis der i forbindelse med undvigelsen eller forsøget herpå har været anvendt vold eller trusler mod fængselspersonale eller andre, skal der kunne fastsættes en tillægssanktion på op til 25 pct. af den idømte frihedsstraf.
Så er det en ny § 119-sag, altså en vold mod tjenestemand i funktion-sag.
Som det står her, så står der jo rent faktisk, at den, der sidder inde og afsoner 8 måneder for vold, maksimum kan få 2 måneder for at slå en fængselsbetjent ned og løbe - sådan som jeg læser det, ellers er det skrevet lidt utydeligt.
Da forslaget jo er en del af det forslag, der er fremsat af CD, Venstre og De Konservative, vil jeg ikke på nuværende tidspunkt blankt afvise det, men jeg er overordentlig skeptisk over for de ting, som jeg har fremført her til sidst.